I Vågsbunnen er det nå betydelig roligere enn like etter stengingen. Men brukerne er langt fra fornøyde.

Mandag ettermiddag i Bergen sentrum. En gjeng sitter på en benk utenfor kirken og drikker øl som hastig gjemmes vekk når politiet kjører forbi.

Noen turister med kart går og ser seg storøyd omkring. På baksiden av kirken deles det ut matvarer til de som har stilt seg i kø for utleveringen.

LES OGSÅ: 118 personer innlagt på rusakutten siden parken stengte

Utenfor Kirkens Bymisjon sine tilbud i Hollendergaten har et par stykker samlet seg på hver sin trapp.

Lenger nede på allmenningen sitter noen og nyter høstsolen på en uterestaurant.

Tilsynelatende er det lite som tyder på at narkotikamiljøet fra Nygårdsparken har flyttet seg ned hit etter at parken stengte portene for to uker siden.

De BA snakker med i området, som har holdt til rundt Korskirken i lengre tid, er imidlertid ikke fornøyd med utviklingen i området.

HASJ OG RIVOTRIL

Politiets uttalte mål etter stengingen av Nygårdsparken er å hindre oppblomstringen av nye russcener, samt konsentrere seg om å narkotikaselgere med ulovlig opphold i landet.

Vågsbunnen er et av stedene de holder under ekstra oppsikt.

Mens BA er på stedet ser vi flere politipatruljer, både uniformerte og sivile. Den økte innsatsen i området er ikke særlig populær blant stamgjestene i området.

En kvinne som mistenkes for å selge dop, får et bortvisningsvedtak som gjelder i 24 timer.

På arket er det et kart som viser hvilket område hun er bortvist fra. Området Vågsbunnen er ringet inn, sammen med Christi Krybbe skole og den lille parken bak Bryggen.

På baksiden står det en forklaring på hva et bortvisningsvedtak er, og hvilken lovhjemmel politiet bruker til å vise personer bort.

– En jeg vet om kom tilbake to timer før vedtaket gikk ut. Han fikk bot, tror jeg, forteller kvinnen til BA.

– Jeg har også fått en bot på 10.000 kroner, for fire valium, sukker hun.

Hun sier til BA at hun kun bruker tabletter, og at hun verken selger dop eller pleide å vanke i Nygårdsparken. Det foregår likevel åpenlyst dopsalg i umiddelbar nærhet til der vi står og prater.

En ung mann på sykkel, ikledd en genser fra en studentforening i byen, roper ut om noen vil kjøpe hasj eller Rivotril.

Han får ikke respons, og sykler fort videre.

– SELGERNE FRISTER

Kristin, som er venninne med den bortviste kvinnen, forteller BA at hun svært sjelden oppsøkte Nygårdsparken da den var åpen.

– Vi som er her nede er ferdig med de tunge stoffene, vi bruker kun piller og alkohol.

Ifølge henne er det flere som egentlig har sluttet med de tunge rusmidlene som synes det er vanskelig å si nei når selgerne kommer ned hit.

– Jeg har en kamerat som hadde sluttet med alt annet enn Sobril. Han tok nylig overdose på heroin, forteller hun.

Hun mener det var bedre når de tunge narkomane og selgerne holdt til i Nygårdsparken.

– Da holdt de seg for seg selv, mens vi andre som ikke driver med disse tingene ikke trengte å bli utsatt for det.

HØYE BØTER

Som BA omtalte i forrige uke er både politi, helsevesen og politikere relativt sett fornøyd med utviklingen etter at Nygårdsparken stengte.

Sjef for Bergen sentrum politistasjon Olav Valland uttalte til BA at det var en økt ansamling av rusavhengige og narkotikaselgere i området i Vågsbunnen like etter at parken stengte, men at aktiviteten i området ganske raskt var tilbake på omtrent samme nivå som før parken ble stengt.

Han fortalte også at det er et bevisst valg fra politiet sin side å slå hardt ned på selv mindre narkotikakriminalitet som for eksempel besittelse av mindre mengder, basert på erfaringer fra andre stedet.

Flere har fått bøter på 10.000 kroner for slike forhold.

Sosialbyråd Eiler Macody Lund uttalte til BA i forrige uke at stengingen har gått over forventing, og at han har troen på kommunens tiltak.

I dag er det to uker siden Nygårdsparken stengte portene for opprustning, og de rusavhengige måtte finne seg nye steder å være.

LES OGSÅ: Parkens naboer har fått en helt ny bydel

I løpet av disse to ukene har 118 personer vært innlagt på Rusakutten med rusproblem.